ΔΙΕΥΘΥΝΣΗ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΖΑΚΥΝΘΟΥ

ΓΥΜΝΑΣΙΟ ΜΑΧΑΙΡΑΔΟΥ

(ΔΕΛΤΙΟ ΤΥΠΟΥ ΤΗΣ 25/9/2015)

 Στο πλαίσιο δράσεων του Κέντρου Περιβαλλοντικής Εκπαίδευσης Λιθακιάς, και την προσπάθειά του να αναδειχθεί ο πολιτισμός, το περιβάλλον και η ιστορία της Ζακύνθου, οι μαθητές της Γ΄ τάξης του σχολείου μας, μαζί με τους καθηγητές τους, κ. Βούτο Παναγιώτη, Ζούλα Σταμάτη, και τον υπεύθυνο από το Κ.Π.Ε. Λιθακιάς, κ. Βισβάρδη Αναστάσιο, επισκέφτηκαν σημαντικά μνημεία του οικισμού Μαχαιράδου, ενημερώθηκαν σε θεωρητικό επίπεδο για την ιστορία τους και την χρήση τους σε σχέση με τον περιβάλλοντα χώρο, καθώς και για την αρχιτεκτονική τους. Τα μνημεία και οι ιστορικοί χώροι που επισκέφτηκαν ήταν κατά σειρά:

Α) Ο χώρος του πολιτιστικού συλλόγου Μαχαιράδου, πρώην Δημοτικό Σχολείο της περιοχής, όπου ενημερώθηκαν για τις δράσεις του και την ιστορία του από τον πρόεδρο του συλλόγου.

Β) Το ερειπωμένο αρχοντικό Καλαμαρά, το οποίο έχει αγοραστεί από τον Δήμο, και προορίζεται προς αναστήλωση. Καθώς και τον περιβάλλοντα αυτού χώρο όπου παρατηρήθηκαν απομεινάρια λίθινης περίτεχνης περίφραξης και ένα παραπεταμένο γρανιτένιο λιθάρι πίεσης ελαιοκάρπου (από παλιό ελαιοτριβείο).

Γ) Την εκκλησία της Υπαπαντής και τον περιβάλλοντα αυτήν χώρο, ο οποίος χρησιμοποιείτο ως κοιμητήριο από τον 16ο ως τα μέσα του 20ου αιώνα.

Δ) Τα ερείπια της εκκλησίας της Μεταμορφώσεως του Σωτήρος και το περίτεχνο καμπαναριό της το οποίο άντεξε στο σεισμό του 1953.

Ε) Τα ερείπια της εκκλησίας του Αγίου Ιωάννου, η οποία άντεξε στον σεισμό, αλλά κατέρρευσε στις τελευταίες δεκαετίες, χάριν στην αδιαφορία των ανθρώπων και των αρμοδίων υπηρεσιών.

ΣΤ) Την Αγία Μαύρα, η οποία αναστηλώνεται σταδιακά, μετά την καταστροφική πυρκαγιά του 2005, καθώς και το ιστορικό της Μουσείο, όπου φυλάσσονται ιερές εικόνες και κειμήλια από τις προαναφερθείσες εκκλησίες. Μας ξενάγησε σχετικά ο εφημέριος.

Ζ) Το σχετικά νεόδμητο (1962) ιερό ησυχαστήριο της Παναγίας Ελευθερώτριας που βρίσκεται στα σύνορα με τον οικισμό του Λαγωπόδου, καθώς και τα διάφορα εργαστήρια της μονής (υφαντουργίας και αγιογραφίας). Μας ξενάγησε αναλόγως η ηγουμένη.

 Η παραπάνω περιπατητική διαδρομή πραγματοποιήθηκε στο πλαίσιο των δράσεων για τις ευρωπαϊκές ημέρες πολιτιστικής κληρονομιάς και την παγκόσμια ημέρα τουρισμού. Η δράση έγινε με τη συνεργασία της Δ/νσης Β/θμιας Εκπαίδευσης Ν. Ζακύνθου, το Κ.Π.Ε. Λιθακιάς, το Γυμνάσιο Μαχαιράδου και το Πολιτιστικό Σύλλογο του Μαχαιράδου. Οι πληροφορίες που συγκεντρώθηκαν από τους μαθητές σε ειδικά έντυπα, θα αξιοποιηθούν στη δημιουργία παιδαγωγικού υλικού για τις μαθητικές περιβαλλοντικές ομάδες από σχολεία της Ζακύνθου που θα επισκέπτονται το Μαχαιράδο κατά τη διάρκεια της σχολικής χρονιάς. Πιστεύουμε ότι η προσέγγιση από τους μαθητές της ιστορίας και του πολιτισμού του τόπου μας βιωματικά και διαδραστικά θα συμβάλει ουσιαστικά στην αειφορία του περιβάλλοντος, φυσικού και τεχνητού και θα δώσει νέα διάσταση στην έννοια της ιστορικής και πολιτισμικής μας φυσιογνωμίας.